CELEX: C2007/211/21
Language: lt
Date: 2007-09-08 00:00:00
Title: Byla C-220/07 2007 m. balandžio 27 d. pareikštas ieškinys byloje Europos Bendrijų Komisija prieš Prancūzijos Respubliką

8.9.2007   
            
            
               LT
            
            
               Europos Sąjungos oficialusis leidinys
            
            
               C 211/11
            
         2007 m. balandžio 27 d. pareikštas ieškinys byloje Europos Bendrijų Komisija prieš Prancūzijos Respubliką
   
   (Byla C-220/07)
   (2007/C 211/21)
   Proceso kalba: prancūzų
   Šalys
   
      Ieškovė: Europos Bendrijų Komisija, atstovaujama J.-P. Keppenne ir M. Shotter
   
      Atsakovė: Prancūzijos Respublika
   Ieškovės reikalavimai
   
               —
            
            
               Pripažinti, kad perkeldama į vidaus teisę nuostatas dėl universaliųjų paslaugų teikimą užtikrinančių įmonių paskyrimo Prancūzijos Respublika pažeidė Universaliųjų paslaugų direktyvos Nr. 2002/22/EB (1) 8 straipsnio 2, 12 bei 13 dalis ir jos IV priedą.
            
         
               —
            
            
               Priteisti iš Prancūzijos Respublikos bylinėjimosi išlaidas.
            
         Ieškinio pagrindai ir pagrindiniai argumentai
   Savo ieškiniu Komisija iš esmės atsakovę kaltina neteisingai perkėlus direktyvą tiek, kiek Prancūzijos teisės aktuose numatyta, kad teikti vieną iš universaliųjų paslaugų sudėtinių dalių gali būti paskirti visi ūkio subjektai, kurie šį teikimą gali užtikrinti visoje nacionalinėje teritorijoje. Tokia nuostata pažeidžia ir šios direktyvos 8 straipsnio 21 dalyje numatytą nediskriminavimo principą, ir ekonominio efektyvumo bei veiksmingumo principus, numatytus jos 8, 12 ir 13 straipsniuose bei IV priede, nes a priori pašalina tuos ūkio subjektus, kurie negali užtikrinti universaliųjų paslaugų teikimo visoje nacionalinėje teritorijoje. Žinoma, pati direktyva nedraudžia, jei susiklosto tokia situacija, galiausiai paskirti vieną ūkio subjektą užtikrinti universaliųjų paslaugų teikimą visoje nacionalinėje teritorijoje, tačiau, bet kokiu atveju, ji įpareigoja valstybes nares prieš tai surengti atvirą procedūrą pagal direktyvos 8 straipsnio 2 dalies reikalavimus, kad būtų užtikrinta, jog galimas vienintelio ūkio subjekto paskyrimas iš tiesų būtų veiksmingiausias ir ekonomiškai efektyviausias pasirinkimas.
   
      (1)  2002 m. kovo 7 d. Europos Parlamento ir Tarybos direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis (Universaliųjų paslaugų Direktyva) (OL 108, p. 51).